ΓΡΑΠΤΗ ΕΡΩΤΗΣΗ E-0588/97 υποβολή: Pedro Marset Campos (GUE/NGL) και Salvador Jovι Peres (GUE/NGL) προς την Επιτροπή (25 Φεβρουαρίου 1997)

Θέμα: Γαλλομαροκινές πρακτικές ντάμπιγκ από τις οποίες πλήττονται οι τοματοπαραγωγοί της Μούρθιας (Ισπανία)

Τα ισπανικά μέσα ενημέρωσης αναφέρθηκαν προσφάτως σε πληροφορίες περί επελθούσας συνεννόησης μεταξύ μαροκινών παραγωγών και γάλλων εισαγωγέων για πλασματικές τιμολογήσεις που καθιστούν δυνατή την εισαγωγή ποσοτήτων τομάτας σε τιμή χαμηλότερη από εκείνη που συμφωνήθηκε προ έτους μεταξύ Βρυξελών και Ραμπάτ.

Οι παραγωγοί της Μούρθιας είναι ανάστατοι διότι έχουν ήδη πληροφορίες για φορτία μαροκινής τομάτας που διακινείται από τους γάλλους χονδρεμπόρους σε τιμή χαμηλότερη από την τιμή εισόδου που έχει συμφωνηθεί μεταξύ της Ραμπάτ και της Ευρωπαϊκής Επιτροπής, δοθέντος ότι το κόστος παραγωγής τομάτας στην περιφέρεια της Μούρθιας είναι πολύ υψηλότερο.

Σύμφωνα με την υπογραφείσα συμφωνία μεταξύ Ραμπάτ και Βρυξελλών σχετικά με τις εξαγωγές, μπορούν να εισαχθούν αδασμολόγητα στην Κοινότητα 33.000 τόνοι μαροκινής τομάτας. Ωστόσο υπάρχει ρήτρα σύμφωνα με την οποία η Κυβέρνηση του Μαρόκου μπορεί να αυξήσει κατά 20% την ποσότητα αυτή, υπό τον όρο ότι δεν θα υπάρξει υπέρβαση της συνολικής ποσόστωσης των 150.676 τόνων ανά περίοδο εμπορίας. Με τη μαζική εισαγωγή μαροκινής τομάτας, η γαλλική αγορά μπορεί να απορροφήσει μόνο το 15% της τοματοπαραγωγής της Μούρθιας, που είναι πράγματι και το ποσοστό που εξάγεται επί του παρόντος.

Ενόψει της ανωτέρω συμπαιγνίας και έχοντας υπόψη τις διατάξεις περί ανταγωνισμού της Συνθήκης της ΕΕ, ερωτάται η Επιτροπή:

1. έχει γνώση της υφιστάμενης κατάστασης;

2. ποιά μέτρα προτίθεται να λάβει για να επιτευχθούν οι έλεγχοι της εισόδου φορτίων μαροκινής τομάτας;

3. δεν νομίζει ότι θα έπρεπε να λάβει επείγοντα μέτρα ώστε να αποφευχθούν μεγαλύτερες ζημίες εις βάρος των ισπανικών κηπευτικών;

Απάντηση του κ. Fischler εξ ονόματος της Επιτροπής (7 Απριλίου 1997)

Η συμφωνία μεταξύ της Κοινότητας και του Μαρόκου αποβλέπει στην εισαγωγή στην Κοινότητα μίας ποσόστωσης τοματών 150.676 τόνων, που απαλλάσσεται από τους τελωνειακούς δασμούς. Η ποσόστωση αυτή συνεχίζει να υπόκειται στην τήρηση μίας συμβατικής τιμής εισόδου και οι εισαγωγές που πραγματοποιούνται σε χαμηλότερη από αυτή τιμή, υπόκεινται επίσης στην καταβολή ενός ειδικού δασμού.

Η ποσόστωση αυτή κατανέμεται σε μηνιαίες ποσότητες, για τις οποίες θα υπάρξει ελαστικότητα όσον αφορά την υπέρβαση ή την επιμέρους μεταφορά των ποσοτήτων που δεν έχουν εξαχθεί. Οι ποσότητες αυτές καθορίστηκαν σε 30.749 τόνους και σε 33.091 τόνους για τους μήνες Ιανουάριο και Φεβρουάριο αντίστοιχα. Ωστόσο, το Μαρόκο δεν πραγματοποίησε παρά μόνο ένα μέρος των ποσοτήτων που χορηγήθηκαν για τους μήνες αυτούς.

Η Επιτροπή είναι της γνώμης ότι η αγορά τομάτας δεν διαταράσσεται αυτή τη στιγμή εξαιτίας των εν λόγω εισαγωγών, εφόσον οι ποσότητες τις οποίες αφορούν οι εισαγωγές δεν είναι ασυνήθιστα υψηλές.

Όσον αφορά ειδικότερα τα θέματα που τίθενται από τα Αξιότιμα Μέλη του Ευρωπαϊκού Κοινοβουλίου:

1. Οι έλεγχοι στα σύνορα και οι διαδικασίες εκτελωνισμού ανήκουν στην αρμοδιότητα των κρατών μελών. Η Επιτροπή δεν έλαβε γνώση των γεγονότων που αναφέρθηκαν.

2. Οι εισαγωγές τομάτας, υπόκεινται σε έναν διπλό έλεγχο. Ο πρώτος που καθορίζεται από την ίδια την συμφωνία, πραγματοποιείται από την κυβέρνηση του Μαρόκου η οποία ενημερώνει την Επιτροπή κάθε εβδομάδα για τις ποσότητες που έχουν εξαχθεί. Ο δεύτερος εκτελείται από την Επιτροπή κατά την ημερήσια καταχώρηση των πραγματοποιημένων εισαγωγών στις προτιμησιακές ποσοστώσεις. Η εντατικοποίηση αυτών των ελέγχων δεν προβλέπεται.

3. Η Επιτροπή εκτιμά ότι δεν είναι αναγκαίο να ληφθούν μέτρα για τις εισαγωγές γιατί φαίνεται ότι οι δυσκολίες προέρχονται μάλλον από την αύξηση της κοινοτικής παραγωγής παρά από την εισαγωγή από τις τρίτες χώρες.